SL Uradni list Evropske unije C 104/21

Obvestilo o začetku zaščitne preiskave glede uvoza nekaterih tekstilnih izdelkov s poreklom iz Ljudske republike Kitajske

(2005/C 104/07)

Komisija je zbrala podatke o gibanju uvoza nekaterih tekstilnih izdelkov s poreklom iz Ljudske republike Kitajske („LRK“), za katere se zdi, da zahtevajo začetek preiskave o tem, ali je treba uveljaviti posebne tekstilne zaščitne določbe glede izdelkov s poreklom iz LRK v skladu s členom 10(a) Uredbe Sveta (EGS) št. 3030/93 (1).

1. Podatki, ki jih je zbrala Komisija

Podatki o uvozu, ki jih je Komisija zbrala s sistemom nadzora uvoza v skladu z Uredbo Sveta (ES) št. 2200/2004 (2), kažejo, da bi lahko uvoz kategorij izdelkov iz Priloge 1 k temu obvestilu oviral pravilen razvoj trgovine. Zlasti uvoz teh kategorij izdelkov je v prvi četrtini leta 2005 jasno presegel okvirne pragove, določene v obvestilu o uporabi člena 10(a) Uredbe Sveta (EGS) št. 3030/93 (3).

2. Izdelki

Zadevni izdelki so nekatere kategorije tekstilnih izdelkov iz Priloge 1 k temu obvestilu.

3. Gibanje uvoza iz LRK

V prvi četrtini leta 2005 je bila rast uvoza v primerjavi z istim obdobjem leta 2004 ugotovljena pri:

— kategoriji izdelkov 4: 164 %

— kategoriji izdelkov 5: 534 %

— kategoriji izdelkov 6: 413 %

— kategoriji izdelkov 7: 186 %

— kategoriji izdelkov 12: 183 %

— kategoriji izdelkov 15: 139 %

— kategoriji izdelkov 31: 63 %

— kategoriji izdelkov 115: 51 %

— kategoriji izdelkov 117: 257 %

4. Postopek

Komisija je sklenila, da je dovolj dokazov za začetek preiskave v zvezi z zadevnimi kategorijami izdelkov. Zato se je Komisija odločila za začetek preiskave, s katero bo ugotovila, ali je uporaba posebnih tekstilnih zaščitnih ukrepov v zvezi s temi kategorijami izdelkov upravičena.

4.1 Pisna stališča, izpolnjeni vprašalniki in korespondenca

Vse zainteresirane stranke so vabljene, da pisno sporočijo svoja stališča in predložijo podatke. Svoja stališča in podatke morajo predložiti v 21 koledarskih dneh od datuma objave tega obvestila v Uradnem listu Evropske unije; če tega ne storijo, se podatki med preiskavo ne bodo upoštevali.

Poleg tega bo Komisija pri združenjih proizvajalcev v Skupnosti zbrala podatke o kategorijah izdelkov iz Priloge 1 k temu obvestilu. Komisija bo prav tako zbrala podatke pri proizvajalcih teh kategorij proizvodov v Skupnosti. Ob upoštevanju časovnih omejitev za zaključek preiskave in razdrobljenosti te industrije bodo proizvajalci izbrani na podlagi dostopnih podatkov, med drugim pri ustreznih združenjih proizvajalcev v Skupnosti. Zainteresirane stranke v tretjih državah ali v Skupnosti bodo lahko na povabilo ali kako drugače neposredno predložile podatke o vplivu kakršnih koli sprememb pri gibanju izvoza v Skupnost na njihove lastne industrijske dejavnosti. Združenja potrošnikov in distributerji v Skupnosti so zato vabljeni, naj sporočijo svoja stališča in predložijo ustrezne dokaze.

Komisija mora zbrane podatke prejeti v zgoraj navedenem roku 21 koledarskih dni. Vsi ustrezni podatki se predložijo Komisiji. Vsi dokumenti in zahteve, ki jih predložijo zainteresirane stranke, morajo biti v pisni obliki (ne v elektronski obliki, razen če ni določeno drugače) in morajo vsebovati ime, naslov, elektronski naslov, številko telefona, telefaksa in/ali teleksa zainteresirane stranke. Vsa pisna stališča, vključno s podatki, zahtevanimi v tem obvestilu, izpolnjenim vprašalnikom in korespondenco, ki jih zainteresirane stranke predložijo na zaupni osnovi, se opremijo z oznako „Interno“; priloži se jim nezaupna različica, ki je opremljena z oznako „V pregled zainteresiranim strankam“.

Naslov Komisije za korespondenco:

European Commission Directorate-General for Trade Directorate B J-79 5/16 B-1049 Brussels Telefaks: (32-2) 295 65 05

4.2 Zaslišanja

Komisija lahko zasliši zainteresirane stranke. Vsaka zainteresirana stranka lahko zaprosi Komisijo za ustno zaslišanje. Komisija bo dodelila ustno zaslišanje vsaki zainteresirani stranki, ki zanj pisno zaprosi v 21 dneh od datuma objave tega obvestila v Uradnem listu Evropske unije ter dokaže, da bo izid preiskave nanjo vplival in da obstajajo posebni razlogi za ustno zaslišanje.

5. Pregled podatkov

Zainteresirane stranke, ki so sporočile svoja stališča ali predložile podatke, lahko na pisno zahtevo pregledajo vse podatke, ki so bili predloženi Komisiji v zvezi s preiskavo, razen internih dokumentov, ki so jih pripravili organi Skupnosti in držav članic, pod pogojem, da so ti podatki pomembni za predstavitev njihovega primera, da niso zaupni in da jih Komisija v preiskavi uporablja. Zainteresirane stranke, ki so se javile, lahko posredujejo svoja stališča o teh podatkih Komisiji; ta stališča se lahko upoštevajo, če so podprta z zadostnimi dokazi.

6. Časovni okvir preiskave

Preiskava se izvede najpozneje v 60 dneh od datuma objave tega obvestila v Uradnem listu Evropske unije. To obdobje se lahko v posebnih okoliščinah podaljša za 10 delovnih dni. Če ob koncu preiskave Komisija sklene, da so izpolnjeni pogoji za vzpostavitev posebnih tekstilnih zaščitnih ukrepov glede zadevnih izdelkov, se bo posvetovala s Odborom za tekstil in se odločila v skladu s členom 17 Uredbe (ES) št. 3030/93, zlasti glede zahteve formalnih posvetovanj z LRK v skladu s členom 10a(1)(a) Uredbe Sveta (EGS) št. 3030/93. Komisija bo odločitev in razloge zanjo objavila v Uradnem listu Evropske unije.

(1) UL L 275, 8.11.1993, str. 1. Uredba, kakor je bila nazadnje spremenjena z Uredbo Sveta (ES) št. 2200/2004 (UL L 374, 22.12.2004, str. 1).

(2) UL L 374, 22.12.2004, str. 1.

(3) Še ni objavljena v Uradnem listu Evropske unije.